U-I-165/15
Datum: 2015-11-27T00:00:00.000+01:00
ecli: ECLI:SI:USRS:2015:U.I.165.15
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 27.11.2015
dokument: US30812
akt: Zakon o pokojninskem in invalidskem zavarovanju (Uradni list RS, št. 96/12, 39/13 in 44/14) (ZPIZ-2), 5. odst. 206. čl.
resitev: zavrženje
izrek: Pobuda za začetek postopka za oceno ustavnosti petega odstavka 206. člena Zakona o pokojninskem in invalidskem zavarovanju (Uradni list RS, št. 96/12, 39/13 in 44/14) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Gvido Novak, Domžale
datum_vloge: 2015-10-26T23:00:00.000Z
datum_odlocitve: 2015-11-26T23:00:00.000Z

# U-I-165/15-8

27. 11. 2015

## SKLEP

Ustavno sodišče je v postopku za preizkus pobude Gvida Novaka, Domžale, ki ga zastopa Klemen Vogrinec, odvetnik v Slovenski Bistrici, na seji 27. novembra 2015

#### sklenilo:

**Pobuda za začetek postopka za oceno ustavnosti petega odstavka 206. člena Zakona o pokojninskem in invalidskem zavarovanju (Uradni list RS, št. 96/12, 39/13 in 44/14) se zavrže.**

## OBRAZLOŽITEV

Pobudnik izpodbija peti odstavek 206. člena Zakona o pokojninskem in invalidskem zavarovanju (v nadaljevanju ZPIZ-2) z vsebino, kot jo določa Avtentična razlaga te določbe (Uradni list RS, št. 44/14 – v nadaljevanju ORZPIZ206). Zatrjuje neskladje z 89. členom, prvim in drugim odstavkom 91. člena in 155. členom Ustave. Pobudnik navaja, da je pripadnik Slovenske vojske, zaposlen pri Ministrstvu za obrambo. Želi uveljaviti pravico do enkratnega izplačila privarčevanih sredstev na podlagi petega odstavka 206. člena ZPIZ-2, vendar mu to preprečuje ORZPIZ206, po kateri lahko izplačilo zahteva le po prenehanju veljavnosti pogodbe o zaposlitvi z Ministrstvom za obrambo. Meni, da izkazuje pravni interes za začetek postopka za oceno ustavnosti izpodbijane določbe, saj se pri Delovnem in socialnem sodišču v Ljubljani že vodi spor zaradi izplačila enot odkupne vrednosti premoženja.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Peti odstavek 206. člena ZPIZ-2 po avtentični razlagi (ORZPIZ206) določa, da imajo zavarovanci, ki so najmanj 10 let opravljali vojaško službo v Slovenski vojski ter ne nameravajo uveljaviti pravice do poklicne pokojnine, in poklicni vojaki, ki se jim odpove pogodba o zaposlitvi na obrambnem področju na podlagi zakona zaradi starostne omejitve opravljanja vojaške službe, pravico zahtevati, da se jim sredstva, ki jih imajo na računu pri skladu, izplačajo v enkratnem znesku, šele po prenehanju veljavnosti pogodbe o zaposlitvi z Ministrstvom za obrambo. Izpodbijana določba ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik ne izkazuje pravnega interesa za začetek postopka za oceno ustavnosti izpodbijane zakonske določbe. Zato je Ustavno sodišče njegovo pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič
Predsednik